«O‘ZBYeKNYeFTGAZ» KORPORASIYaSI MARKAZIY APPARATI TARKIBIDA ShO‘RTAN GAZ-KIMYo KOMPLYeKSI QURILIShI BOShQARMASINI TAShKIL ETISh TO‘G‘RISIDA

Ustuvor investitsiya loyihalarini amalga oshirishga doir shakllangan ilg‘or tajribani hisobga olib, Sho‘rtan gaz-kimyo kompleksining texnologiya va umumzavod qismi qurilishini samarali tashkil etish hamda ishlarning butun kompleksi bajarilishi ustidan amaliy nazoratni ta’minlash maqsadida Vazirlar Mahkamasi qaror qiladi:
 1. «O‘zbekneftgaz» milliy korporatsiyasi rahbariyatiga (Q. J. Haqqulov) Sho‘rtan gaz-kimyo qurilishi boshqarmasi tuzilmasini shakllantirishda ular tomonidan jiddiy xatolarga yo‘l qo‘yilgani ko‘rsatib o‘tilsin.
 «O‘zbeknaftgaz» korporatsiyasi Qashqadaryo viloyatining Sho‘rtan posyolkasidagi Sho‘rtan gaz-kimyo kompleksi qurilishi direksiyasini belgilangan tartibda tugatsin.
 2. Sho‘rtan gaz-kimyo kompleksi qurilishi boshqarmasi sxemasi 1-ilovaga* muvofiq tasdiqlansin.
 3. «O‘zbekneftgaz» milliy korporatsiyasining korporatsiya markaziy apparati tarkibida Sho‘rtan gaz-kimyo kompleksi qurilishi boshqarmasini (keyingi o‘rinlarda Boshqarma deb ataladi) tashkil etish to‘g‘risidagi taklifi qabul qiinsin.
 Quyidagilar Boshqarmaning asosiy vazifasi etib belgilansin:
 loyiha-smeta hujjatlari o‘z vaqtida va sifatli ishlab chiqilishi, kompleksning texnologiya va umumzavod qismlari chegarasida loyiha echimlari birgalikda amalga oshirilishi ustidan nazoratni amalga oshirish;
 loyihani mablag‘ bilan ta’minlash ishlarini muvofiqlashtirish, kredit bitimlari bajarilishi ustidan nazoratni ta’minlash;
 tayyorlanadigan texnologik asbob-uskunalarning ishonchliligi va standartlarga muvofiqligini loyihani boshqarish bo‘yicha mustaqil xorijiy maslahatchi bilan birgalikda tekshirish, etkazib berilayotgan asbob-uskunalar va materiallarni tekshirishda va qabul qilishda qatnashish;
 pudrat tashkilotlar faoliyatini muvofiqlashtirish, qurilish-montaj ishlari o‘z vaqtida va sifatli bajarilishi ustidan nazorat qilish;
 kompleksning texnologiya qurilmalari va energiya ta’minoti qurilmalarini rejalashtirish va ular foydalanishga topshirilishini muvofiqlashtirish, kompleks ob’ektlarini pudrat tashkilotlardan qabul qilib olish uchun ishchi komissiyalar tayinlash.
 4. Boshqarmaning tuzilmasi va shtat jadvali 2, 3-ilovalarga* muvofiq 47 nafardan iborat etib tasdiqlansin.
 Belgilansinki, Boshqarma xarajatlari Sho‘rtan gaz-kimyo kompleksi qurilishining smeta hisob-kitoblarida nazarda tutilgan mablag‘lar hisobiga amalga oshiriladi.
 5. Vazirlar Mahkamasining «Sho‘rtan gaz-kimyo kompleksi qurilishini jadallashtirish to‘g‘risida» 1997 yil 6 noyabrdagi 505-son qarorining:
 3-bandi uchinchi xatboshi quyidagi tahrirda bayon qilinsin:
 «respublika qurilish tashkilotlari subpudratchilar sifatida jalb qilingan holda «O‘zbekneftgaz» korporatsiyasining «O‘zbekneftgazqurilish» birlashmasi va «O‘zsuvqurilish» konserni kompleks qurilishi bo‘yicha bosh pudratchilar, texnologiya qismidan, shuningdek tashqi energiya ta’minoti va temir yo‘l transporti ob’ektlaridan tashqari»;
 7-bandi o‘z kuchini yo‘qotgan deb hisoblansin.
 6. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari I. H. Jo‘rabekov zimmasiga yuklansin.